വരടന് ചിറയിലെ നെല്കൃഷി നാശത്തിന്റെ വക്കില് തൃശൂര്: തെക്കുംകര പഞ്ചായത്തിന്റെ അധീനതയിലുള്ള കരുമത്ര താമരകുളത്തിന്റെ അശാസ്ത്രീയ നിര്മ്മാണം വരടന് ചിറയിലെ അറുപത് ഏക്കറോളം നെല്കൃഷി നാശത്തിന്റെ വക്കില്. നിരവധി വീടുകള് വെള്ളക്കെട്ട് ഭീഷണിയില്. കുളത്തില് നിന്ന് തോട്ടിലേക്ക് വെള്ളം ഒഴുകി പോകുന്ന സ്ഥലത്ത് ഷട്ടര് സ്ഥാപിക്കുന്നതിന് പകരം കോണ്ക്രീറ്റ് ബീം നിര്മ്മിച്ചതാണ് ഒഴുക്ക് തടസപ്പെടാന് ഇടയാക്കിയത്. ഇതോടെ വാഴാനി ഡാമിന്റെ ഷട്ടര് ചെറിയ അളവില് പോലും തുറന്നാല് പാടശേഖരത്തില് വെള്ളം ഉയരുന്ന സ്ഥിതി വിശേഷമാണ് ഉള്ളത്. ഒരാഴ്ച്ചക്കുള്ളില് രണ്ട് തവണയാണ് പാടശേഖരത്തില് വെള്ളം കയറിയത്. ആഴ്ച്ചകള് മാത്രം പ്രായമുള്ള നെല്ച്ചെടികളാണ് നാശത്തിന്റെ വക്കിലെത്തിയിരിക്കുന്നത്. കൂടാതെ കുളത്തിന് സമീപമുള്ള വീടുകളിലേക്കും വെള്ളം കയറുന്നുണ്ട്. ഇന്നലെ വൈകിട്ട് ഡാമിന്റെ ഷട്ടറുകള് കൂടുതല് ഉയര്ത്തിയതോടെ പ്രദേശങ്ങളില് വെള്ളം ഉയരുകയായിരുന്നു. ഇതോടെ നാട്ടുകാര് രംഗത്ത് എത്തി. സംഭവമറിഞ്ഞ് ഒന്നാം വാര്ഡ് മെമ്ബര് ഐശ്വര്യ ഉണ്ണി, രണ്ടാം വാര്ഡ് മെമ്ബര് പി.എസ്.റഫീക് എന്നിവര് സ്ഥലത്തെത്തുകയും പഞ്ചായത്ത് പ്രസിഡന്റ് അടക്കമുള്ളവരെ വിവരം അറിയിക്കുകയും പ്രശ്നത്തിന് പരിഹാരം ഉണ്ടാക്കണമെന്നാവശ്യപ്പെടുകയായിരുന്നു. ഉടനെ തന്നെ സ്റ്റാന്ഡിംഗ് കമ്മിറ്റി ചെയര്മാന്മാരായ സജീന്ദ്രന്, രാധകൃഷ്ണന്, പഞ്ചായത്ത് ഉദ്യോഗസ്ഥര് എന്നിവര് സ്ഥലത്തെത്തുകയും ജെ.സി.ബി ഉപയോഗിച്ച് കോണ്ക്രീറ്റ് ബീമിന്റെ ഒരു ഭാഗം പൊളിച്ചു. എന്നാല് വെള്ളത്തിന്റെ കുത്തൊഴുക്ക് മൂലം പൂര്ണ്ണമായി പൊളിച്ച് മാറ്റാന് സാധിച്ചില്ല. വെള്ളം താഴുന്നതോടെ നിര്മ്മാണത്തിലെ അപാകത പരിഹരിക്കണമെന്ന് നാട്ടുകാര് ആവശ്യപ്പെട്ടു. പരാതിക്കാരനെ അഞ്ച് മിനുട്ടിനുള്ളില് തിരിച്ചു വിളിച്ച് കളക്ടര് കരുമത്ര വരടന്ചിറ പാടശേഖരത്തിലെ വെള്ളക്കെട്ടും വീടുകള്ക്കുള്ള ഭീഷണിയും ചൂണ്ടിക്കാട്ടി ജില്ലാ കളക്ടറുടെ മൊബൈലിലേക്ക് നല്കിയ വാട്സാപ്പ് സന്ദേശത്തിന് അഞ്ച് മിനിട്ടിനുള്ളില് മറുപടി. ഇന്നലെ വൈകിട്ട് അഞ്ചരയോടെയാണ് വെള്ളക്കെട്ട് സംബന്ധിച്ച് ജില്ലാ കളക്ടര് ഹരിതയ്ക്ക് വാട്സാപ്പിലൂടെ പരാതി നല്കിയത്. ഉടന് കളക്ടറുടെ നേതൃത്വത്തിലുള്ള കണ്ട്രോള് റൂമില് നിന്ന് പരാതിക്കാരനായ കരുമത്ര സ്വദേശി കെ.ശ്രീദാസിനെ വിളിക്കുകയും കളക്ടര് ഹരിത.വി.കുമാര് വിവരം ആരായുകയും ചെയ്തു. വിഷയം ബന്ധപ്പെട്ടവരെ ഉടന് അറിയിക്കാമെന്നും കളക്ടര് ഉറപ്പ് നല്കി. പിന്നീട് വാര്ഡ് മെമ്ബര് പി.എസ്.റഫീക്കും ജില്ലാ കളക്ടറെ വിളിച്ച് വിഷയം അവതരിപ്പിച്ചിരുന്നു.